 Soomaaliya ayaa 1991-dii qaran laaan u soo bilaabatay, markaa kadib wadanku wuxuu dhex galay xaalado qalafsan, jixinjix iyo sidaa ma ahan ee ha laga fiirsado ayaa dhamaatay, waxaa badatay maxaa iga galay, waxaa is raacday intii isku dan ahba oo iyagana marka dambe fool xumo ku kala baxa, dhankaaga ka wad ana dhankeygaa ka daadinayaa dhibaato ku saleysan ayaa soo if baxday, maxaa ka dhalan kara talaabooyinka la qaadayo cid isweydiisay ma jirto, haatan oo la marayo 2009 xaaladdu way ka sii dartay wax soo hagaagaba warkooda daa, waxaa la wada noqday maanlaawayaal aan fikir saliim ah ka soo maaxan, wax la dumiyo mooyee wax la dhiso goor horaa u dambeysay, haddana waxaad moodaa in lagu qanacsan yahay, inta aan ku qanacsaneyna diyaar uma han in ay far taagaan, haddii la helo cid ku doodeysa in talaabo la qaado kama marno jaleefo hoose iyo dan gaar ah oo lugbaa u duugan, ilaa iyo hadda waxaa la dhihi karaa lama hayo wadadii saxda aheyd iyo ciddii hogaanka u qaban laheyd olole dib maskaxda uga shaqeysiiya shaqsi ama koox midkuu doonaba ha ahaadee. 